Μοίρες Ηρακλείου

Οι Μοίρες είναι κωμόπολη και έδρα ομώνυμης κοινότητος καθώς και του Δήμου Φαιστού και της τέως Επαρχίας Καινουργίου στην Περιφερειακή Ενότητα Ηρακλείου της Κρήτης.

 Γεωγραφικά - γενικά στοιχεία 
Οι Μοίρες βρίσκονται προς τη νότιο Κρήτη, στην πεδιάδα της Μεσσαράς, βόρεια του Γεροποτάμου σε υψόμετρο 87 μέτρα. Η απόστασή τους από το  Ηράκλειο είναι περίπου 38 χιλιόμετρα νοτιοδυτικά και έχουν πληθυσμό 6.869 κατοίκων, σύμφωνα με την απογραφή πληθυσμού του 2021.
Αποτελούν έδρα της Μητροπόλεως Γορτύνης και Αρκαδίας.
αριστερά|μικρογραφία|Δρόμος της κωμόπολης.
Στον οικισμό βρίσκονται μεταξύ άλλων 3 νηπιαγωγεία, 2 Δημοτικά Σχολεία (έδρα του 4ου Γραφείου Πρωτοβάθμιας Εκπαίδευσης), 1 Γυμνάσιο, 2 Λύκεια (εκ των οποίων ένα ΕΠΑΛ), τράπεζες, ΚΕΠ, ταχυδρομείο, Κέντρο Υγείας, ειρηνοδικείο, αστυνομικό τμήμα και ραδιοφωνικός σταθμός.

Οι κάτοικοι ασχολούνται με το εμπόριο, τις επιχειρήσεις αλλά περισσότερο με τη γεωργία. Στην κωμόπολη βρίσκονται οι εκκλησίες του Αγίου Γεωργίου, του Αγίου Ραφαήλ, του Αγίου Νεκταρίου, της Αγίας Παρασκευής και του Αγίου Κωνσταντίνου ενώ οι ναοί του Αγίου Γεωργίου και του Αγίου Μύρωνα στα Καππαριανά.

 Ιστορικά - διοικητικά στοιχεία 

Το 2009 πραγματοποιήθηκε ανασκαφή στο κέντρο των Μοιρών στην οποία αποκαλύφθηκε λουτρό των βυζαντινών χρόνων. Αρχικά αποκαλύφθηκε τοίχος ύψους μισού μέτρου που χρονολογήθηκε στην παλαιοχριστιανική εποχή. Η ανασκαφή αποκάλυψε μια αποθήκη με εντοιχισμένους πίθους σε δύο σειρές, στην οποία βρέθηκαν δύο αμφορείς ο τύπος των οποίων ήταν διαδεδομένος τον 7ο και 8ο αιώνα μ.Χ. Στα βόρεια του πιθεώνα βρέθηκε μια σειρά δωματίων τα οποία ταυτοποιήθηκαν ως λουτρό, με δύο υπόκαυστα, θερμό, χλιαρό και ψυχρό λουτρό. Το συνολικό εμβαδόν υπολογίστηκε σε 100 τετραγωνικά μέτρα. Το συγκρότημα φαίνεται να κτίστηκε σε δύο φάσεις, με την παλαιότερη φάση να είναι πιο επιμελημένη και να περιλαμβάνει κατάλοιπα αυλής ή παλαίστρας. Η δεύτερη οικοδομική φάση αντιστοιχεί σε οικία, στην οποία βρέθηκε νόμισμα του αυτοκράτορα Ηράκλειου. Το λουτρό φαίνεται να χρησιμοποιήθηκε μέχρι τον 8ο αιώνα.

Σύμφωνα με μια εκδοχή, η κωμόπολη δημιουργήθηκε επί Βενετοκρατίας από Πελοποννήσιους πρόσφυγες που προέρχονταν από το Ναύπλιο και τη Μονεμβασιά.

Οι Μοίρες δεν αναφέρονται στις ενετικές απογραφές ούτε στην τουρκική του 1834. Για πρώτη φορά ο οικισμός αναφέρεται το 1881 με 83 Χριστιανούς και 62 Τούρκους κατοίκουςΣτέργιος Σπανάκης, Η Κρήτη, τόμος Α΄, σελ. 291. Αναφέρονται επίσημα το 1925 με το ΦΕΚ 27Α - 31/01/1925 να ορίζονται έδρα της ομώνυμης νεοϊδρυθείσας κοινότητας ενώ το 2010 με το ΦΕΚ 87Α - 07/06/2010 αποσπάσθηκαν από το δήμο Μοιρών και ορίστηκαν έδρα του δήμου Φαιστού.

Το 2001 τα Καππαριανά ενσωματώθηκαν στις Μοίρες και αποτελούν πλέον συνοικισμό τους, ο οποίος βρίσκεται στην ανατολική πλευρά και το 52ο χλμ. της οδικής αρτηρίας προς Τυμπάκι, σε υψόμετρο 90 μέτρα. Είχε 77 κατοίκους το 1971 και 503 το 1991. Στα Καπαριανά λειτουργούν Δημοτικό Σχολείο και νηπιαγωγείο ενώ υπάρχουν 1 βιβλιοπωλείο, 1 ταβέρνα, 1 ψητοπολείο, μια πιτσαρία, περίπτερα και mini market αλλά και 1 super market.

 Απογραφές 
Απογραφή1900192819401951196119711981199120012011Πληθυσμός2405531.0931.6742.1952.9483.5014.5715.8836.305

 Κλίμα 
Οι Μοίρες παρουσιάζουν ήπιους χειμώνες και πολύ θερμά καλοκαίρια. Σύμφωνα με το Εθνικό Αστεροσκοπείο Αθηνών το χειμώνα οι μέγιστες θερμοκρασίες παραμένουν πάνω από 16 βαθμούς ενώ το καλοκαίρι είναι κοντά στους 35 βαθμούς. 

 Φωτοθήκη 

 Παραπομπές 

 Πηγές 


Κατηγορία:Δήμος Μοιρών
Κατηγορία:Κωμοπόλεις της περιφερειακής ενότητας Ηρακλείου
Κατηγορία:Δήμος Φαιστού